Diari Oficial de la Generalitat Valenciana


Sumari del DOGV 7063, del 09-07-2013 (2013/7113)

RESOLUCIÓ de 3 de juliol de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació de l'acord marc de cooperació entre l'Agència Valenciana de Salut i la Fundació d'Investigació de l'Hospital Clínic de la Comunitat Valenciana, Fundació INCLIVA, per a regular les relacions de col·laboració entre el Departament de Salut de València Clínic - Malva-rosa de l'Agència Valenciana de Salut i la Fundació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7063

Data del DOGV
:   09-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7113


Data del document
:   03-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 3 de juliol de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació de l'acord marc de cooperació entre l'Agència Valenciana de Salut i la Fundació d'Investigació de l'Hospital Clínic de la Comunitat Valenciana, Fundació INCLIVA, per a regular les relacions de col·laboració entre el Departament de Salut de València Clínic - Malva-rosa de l'Agència Valenciana de Salut i la Fundació. [2013/7113]  
L'Agència Valenciana de Salut i la Fundació d'Investigació de l'Hospital Clínic de la Comunitat Valenciana, Fundació INCLIVA, han subscrit, després de la tramitació prèvia reglamentària, el 31 de maig de 2013, l'acord marc de cooperació per a regular les relacions de col·laboració entre el Departament de Salut de València Clínic - Malva-rosa de l'Agència Valenciana de Salut i la Fundació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 819/2013 i que figura com a annex d'esta resolució.  
  
València, 3 de juliol de 2013.- La directora general del Secretariat del Consell i Relacions amb les Corts: Marta Martí Arador.  
  
  
Acord marc de cooperació entre l'Agència Valenciana de Salut de la Conselleria de Sanitat i la Fundació d'Investigació de l'Hospital Clínic de la Comunitat Valenciana, Fundació INCLIVA  
  
València, 31 de maig de 2013  
  
Reunits  
D'una part, Manuel Escolano Puig, secretari autonòmic de l'Agència Valenciana de Salut de la Conselleria de Sanitat, segons el Decret 180/2012, de 14 de desembre, del Consell, en exercici de les funcions de director gerent de l'Agència Valenciana de Salut, tal com establix l'article 7 del Decret 191/2012, de 21 de desembre, del Consell (d'ara en avant, l'Agència Valenciana de Salut o l'AVS).  
I, d'una altra part, la Fundació d'Investigació de l'Hospital Clínic de la Comunitat Valenciana, Fundació INCLIVA, d'ara en avant la Fundació, amb seu social a València, avinguda de Blasco Ibáñez, número 17, primer pis, codi postal 46549 i CIF C43792555, representada per Luis Martí Moreno, en qualitat de vicepresident de la Junta de Patrons de la Fundació INCLIVA, i per Rafael Carmena Rodríguez, en qualitat de director general, fent ús de les seues facultats estatutàries i amb capacitat legal per a la firma d'este conveni.  
Ambdós parts,  
  
Manifesten  
I. Que la Generalitat Valenciana, a través de l'Agència Valenciana de Salut de la Conselleria de Sanitat, té la voluntat d'impulsar la investigació, el desenrotllament i la innovació biomèdiques, així com la docència i la formació del personal en l'àmbit sanitari, i per a això promogué la creació de fundacions del sector públic als hospitals.  
  
II. Que la Fundació es va constituir amb la voluntat d'impulsar i promoure la investigació científica, la docència i la formació del personal de l'àmbit sanitari en el si de l'Hospital Clínic Universitari de València i del seu Departament de Salut (Departament de Salut València Clínic - Malva-rosa), d'ara en avant el Departament.  
III. Que la Fundació és una institució sense ànim de lucre, amb personalitat jurídica pròpia, constituïda davant de notari el 19 de gener de 2000 i inscrita en el Registre de Fundacions de la Comunitat Valenciana, segons la Resolució de 6 de setembre de 2000, de la secretària general de la Conselleria de Justícia i Administracions Públiques.  
IV. Que la Fundació INCLIVA no exercix funcions públiques.  
V. Que la Fundació va adaptar els seus estatuts segons l'acord del seu Patronat, de data 31 de gener de 2011, protocol·litzats en escriptura pública l'11 de juliol de 2011, davant del notari de València Carlos Pascual de Miguel, amb número de protocol 1421/2011, i depositats davant del Registre de Fundacions el 18 de juliol de 2011.  
VI. Que, segons els seus estatuts vigents, la Fundació té com a objecte genèric impulsar, promoure, afavorir i executar la investigació científica i tècnica i la docència, i exercir el seguiment i el control d'esta en el si del Departament, així com en la Facultat de Medicina de la Universitat de València, i el desenrotllament d'este. Les finalitats de la Fundació són, per tant:  
a) Establir les directrius estratègiques, prioritzar i promoure i executar la investigació biomèdica en el Departament.  
b) Facilitar i promoure la docència i la preparació dels postgraduats i investigadors per a la seua formació continuada, i complementar els plans generals de docència mèdica especialitzada acreditats en el Departament, i els programes de docència postgraduada existents en la universitat.  
c) Acreditar i garantir els projectes i el progrés d'investigació del Departament.  
d) Cooperar per mitjà de convenis i altres formes de concert amb organismes nacionals i internacionals i amb institucions sanitàries o docents nacionals o estrangeres.  
e) Projectar a la societat l'experiència i el potencial d'aportació responsable i rellevant del Departament.  
f) Liderar i/o participar en projectes multicèntrics d'abast nacional o internacional.  
g) Gestionar el procés d'investigació del Departament, i els recursos resultants dels contractes de gestió, organitzant les aportacions i els gastos, procurant una administració equilibrada i donant execució a la priorització estratègica de la investigació en el Departament.  
h) Concedir beques i ajudes econòmiques per a la realització d'investigació i formació en l'àmbit d'esta Fundació.  
i) Garantir l'observança dels imperatius ètics i la deontologia professionals.  
j) Vetlar per l'orientació significativa de la investigació aplicada a la millora de la pràctica clínica i la qualitat assistencial.  
k) Facilitar el finançament, l'administració i la gestió del procés d'investigació.  
l) Realitzar qualsevol altre tipus d'activitats que, a juí del Patronat, siguen adequades per a la consecució de les finalitats de la Fundació.  
VII. Que, segons els seus objectius, la Fundació no realitza cap encàrrec de gestió de les previstes en l'article 4.1 apartat n) del Reial Decret Legislatiu 3/2011, de 14 de novembre.  
VIII. Que la firma d'este conveni marc i els seus convenis específics de desplegament no permetran als firmants la formalització de contractes onerosos entre ells, ni els eximix del compliment de la Llei de Contractes del Sector Públic en les seues relacions.  
Les dos parts es reconeixen plena capacitat per a formalitzar este acord marc i subscriuen les següents:  
  
Clàusules  
  
Primera. Objecte de l'acord  
L'objecte d'este acord és regular les relacions de col·laboració entre el Departament de Salut de València Clínic - Malva-rosa de l'Agència Valenciana de Salut i la Fundació. Les àrees de col·laboració objecte d'este conveni seran:  
1. La investigació biomèdica, assajos clínics i I+D+i que es porten a terme en el Departament.  
2. El foment de l'intercanvi, nacional i internacional, de coneixements, encaminat a aconseguir la major rellevància científica i clínica del Departament.  
3. La activitat docent i formativa de grau, postgrau i formació especialitzada que es realitze en el Departament per a promoure la formació continuada del personal sanitari i investigador i el seu reciclatge.  
4. La gestió del procés d'investigació i la gestió dels servicis resultants d'este acord.  
  
Segona. Àmbit de cooperació  
L'àmbit d'este acord marc s'estén als aspectes següents:  
  
1. Investigació biomèdica.  
En concordança amb les seues finalitats fundacionals, la Fundació desenrotllarà investigació biomèdica en el Departament i establirà les directrius, l'acreditació de grups, els projectes i els processos d'investigació per a garantir la qualitat d'estos, així com la cooperació i participació amb altres institucions en projectes multicèntrics d'abast nacional o internacional. Així mateix, fomentarà la cultura d'investigació sanitària i biomèdica d'excel·lència, dirigida al malalt i a la malaltia, i donarà suport a la realització de projectes d'investigació d'interés per al Departament, i impulsarà la translació dels èxits científics cap a la millora de la pràctica clínica i de la qualitat assistencial del Departament.  
  
2. Assajos clínics.  
La Fundació desenrotllarà els assajos clínics en el Departament, i establirà la relació contractual amb els patrocinadors dels estudis. Els òrgans i comités propis de l'hospital col·laboraran amb la Fundació per a facilitar la realització d'esta labor.  
Així mateix, la Fundació podrà actuar com a «promotor» en estudis promoguts des del Departament o per grups de científics amb participació de facultatius del Departament.  
La Fundació vetlarà perquè els assajos clínics que es realitzen en el Departament de Salut complisquen la normativa vigent.  
3. Valoració del coneixement.  
La Fundació, en coordinació amb l'Agència Valenciana de Salut, establirà les prioritats i directrius necessàries que potencien la valoració del coneixement generat fruit de la investigació desenrotllada en el Departament  
La Fundació assumirà les funcions de gestió, valoració i transferència del coneixement generat en el Departament, per mitjà de les fórmules que estime més adequades.  
4. Activitats docents, de formació i de difusió.  
La Fundació podrà fer, en favor del Departament, activitats docents destinades a impulsar la formació continuada i especialitzada dels postgraduats, facultatius, personal sanitari i investigador, així com organitzar i/o tutelar la realització de cursos postgrau, cursos de formació, estudis de tercer cicle, tallers, congressos i reunions científiques; establir ajudes per a la formació continuada i el reciclatge en investigació (períodes sabàtics, assistència a congressos, reunions científiques, cursos de formació, etc.), i difondre a la societat els èxits científics i mèdics del Departament, promovent així la cultura d'investigació en el Departament.  
5. Cooperació internacional i desenrotllament.  
La Fundació podrà, amb el suport i amb l'autorització prèvia del Departament, establir els programes d'intercanvi nacional i internacional en les instal·lacions del Departament per a afavorir la incorporació de nous coneixements i per a facilitar tots els processos d'I+D+i, a través de convenis específics.  
  
Tercera. Gestió de la investigació i dels recursos derivats d'esta  
L'activitat investigadora sanitària i biomèdica que la Fundació duga a terme en el Departament comprendrà els aspectes científics, tècnics, econòmics, administratius, contractuals i legals, i establirà les directrius necessàries que potencien esta activitat.   
La Fundació vetlarà perquè els drets de propietat que es deriven de la investigació i del coneixement estiguen convenientment protegits, d'acord amb la llei i els criteris establits de comú acord entre la Fundació i l'Agència Valenciana de Salut, i promourà la seua explotació. Per a això, s'adoptaran les iniciatives i s'impulsaran els tràmits legals i els acords amb tercers que calguen per a fomentar l'explotació dels resultats de la I+D+i biomèdica i el seu retorn, per mitjà de les fórmules més adequades (patents, acords de desenrotllament amb empreses, aliança d'empreses, empreses derivades, etc.).  
D'altra banda, la Fundació podrà col·laborar amb el Departament en projectes, servicis, custòdia, producció i distribució de biomaterials derivats de la investigació desenrotllada en el Departament, quan li siga requerit/encomanat/sol·licitat per este últim o per l'AVS, respectant en tot moment l'ordenament jurídic vigent.   
  
Quarta. Recursos per a la realització del conveni. Regulacions específiques  
La Fundació es compromet a dirigir les activitats d'investigació, desenrotllament tecnològic (I+D+i), docència i col·laboració nacional i internacional, així com la intermediació davant de tercers per mitjà dels seus recursos propis, així com gestionant aquells que pose a la seua disposició el Departament de Salut per a desenrotllar estes finalitats.  
Per a facilitar que la Fundació puga dur a terme estes activitats, el Departament, en funció de les seues possibilitats, podrà posar a la disposició de la Fundació espais i instal·lacions per a investigació, desenrotllament i explotació dels resultats de la investigació, formació i docència. La titularitat d'estos espais i instal·lacions continuarà sent del Departament. La Fundació farà bon ús dels locals, instal·lacions i recursos posats a la seua disposició, i podrà contribuir a la seua millora i funcionalitat.  
Per mitjà dels seus comités assessors, el Departament prestarà el suport necessari a la Fundació en la presa de decisions.  
En relació amb el personal:  
- La Fundació podrà contractar personal i/o concedir beques, d'acord amb la legislació vigent, per a desenrotllar els projectes d'investigació, formació i docència en els espais habilitats a este efecte pel Departament. En aquells casos en què calga, la Fundació vetlarà perquè s'adopten les mesures de caució necessàries (assegurances) per al desenrotllament de les funcions per a les quals hagueren sigut contractats. Estes mesures de caució no implicaran cap obligació per a l'Agència Valenciana de Salut, la qual no assumirà cap responsabilitat respecte d'això.  
- La Conselleria, a través de l'Agència Valenciana de Salut, reconeixerà als efectes de baremació en ofertes públiques d'ocupació els servicis prestats a través de la Fundació, tant als investigadors contractats com als becaris, en la mesura que la normativa així ho permeta.  
  
- El Departament col·laborarà i coordinarà les activitats relatives a la prevenció de riscos laborals en els espais del Departament en què realitze la Fundació la seua activitat.  
En relació amb els béns adquirits i el material inventariable:  
- El material inventariable que s'adquirisca com a conseqüència dels fons gestionats i administrats per la Fundació pot no arribar a constituir necessàriament patrimoni últim d'esta.   
- Podrà estar transitòriament adscrit a la Fundació i posteriorment ser cedit al Departament el qual es comprometrà al seu posterior manteniment, després de l'acceptació prèvia de la cessió per part de la persona que posseïsca la Direcció Gerència de l'Agència Valenciana de Salut o la Direcció Econòmica del Departament. Els mecanismes per a la cessió s'establiran per mitjà d'un acord específic entre la Fundació i l'Agència Valenciana de Salut, respectant la legislació i/o els compromisos relatius a la seua adquisició.  
- En el cas de concessió d'ajudes públiques per a l'adquisició de béns l'usufructuari dels quals siga el Departament, per a les quals es requerisca cofinançament, podran formalitzar-se convenis de col·laboració específics entre l'Agència Valenciana de Salut de la Conselleria de Sanitat i la Fundació, perquè aquella assumisca part del cofinançament, sempre que existisca crèdit adequat i suficient per a això.  
- El material inventariable que adquirisca la Fundació, la ubicació definitiva de la qual es localitze en les instal·lacions del Departament, se cedirà necessàriament a este últim.   
  
Quinta. Convenis específics  
Per a l'exercici d'activitats específiques, no previstes en este conveni o que requerisquen una regulació pròpia, la Fundació i l'Agència Valenciana de Salut podran subscriure convenis específics, sempre a l'empara d'este acord marc.   
Els esmentats convenis específics establiran les seues condicions particulars de desenrotllament o execució, i serà d'aplicació subsidiària este acord marc en tot el que no s'hi regule, i no es podrà contradir el que este establix.  
Així mateix, aquells acords específics subscrits amb anterioritat a este acord marc es mantindran en vigor en allò que no contravinguen el que ací s'establix.  
  
Sexta. Relació juridicolaboral del personal del Departament que col·labore amb la Fundació  
El personal administratiu, tècnic o sanitari del Departament que circumstancialment preste suport a la Fundació continuarà mantenint la seua dependència orgànica i relació juridicocontractual amb el Departament. En cap cas, esta col·laboració estarà enquadrada en els supòsits de cessió il·legal de treballadors.  
  
Sèptima. Col·laboració amb el Consell  
La Fundació col·laborarà amb la Conselleria de Sanitat i li facilitarà l'accés a les dades relatives a l'execució d'este conveni, així com en l'elaboració d'estadístiques, avaluació i seguiment del Pla Valencià d'Investigació Científica, Desenrotllament Tecnològic i Innovació (PVIDI), o el seu equivalent, sense perjuí del compliment del que establix la Llei Orgànica de Protecció de Dades de Caràcter Personal.  
  
  
Octava. Coordinació i col·laboració amb l'Agència Valenciana de Salut  
Les activitats emparades per este acord marc es duran a terme en coordinació amb les directrius estratègiques en investigació biomèdica establides per l'Agència Valenciana de Salut, en el marc del Pla Nacional d'Investigació en Salut o equivalent, per a optimitzar l'eficiència en la gestió dels recursos, les directrius i les polítiques en matèria d'investigació, desenrotllament i innovació sanitària, i es garantirà en tot moment l'observança dels imperatius ètics i la deontologia professional.  
  
  
Novena. Comissió de seguiment  
En el termini d'un any des de la firma d'este acord haurà de constituir-se una comissió de seguiment formada per: (i) dos representants de l'Agència Valenciana de Salut nomenats a proposta de la Secretària Autonòmica de l'AVS, que exercirà almenys un d'ells les competències en matèria de programació, planificació i coordinació de la investigació i el foment de la I+D+i de la Conselleria de Sanitat; (ii) dos representants de la Fundació, nomenats a proposta del director general de la Fundació, i (iii) dos representants del Departament, nomenats a proposta del seu director gerent.  
  
La Comissió de Seguiment vetlarà pel bon compliment de l'acord marc, i per a això podrà proposar normes i aprovar directrius que despleguen l'aplicació d'este acord marc.  
  
Deu. Modificació de l'acord  
L'AVS i la Fundació col·laboraran en tot moment d'acord amb els principis de bona fe i eficàcia per a assegurar la correcta execució del que s'ha pactat i per a fomentar i impulsar el desenrotllament de la cooperació entre ambdós entitats.  
Una vegada perfeccionat este acord, qualsevol de les parts hi podrà proposar introduir modificacions, justificant degudament la seua necessitat. Les modificacions hauran d'adoptar-se per unanimitat d'ambdós parts i formalitzar-se per escrit, com a addenda a este.  
  
  
Onze. Vigència  
Este acord tindrà una duració de quatre anys, i serà prorrogable per períodes de la mateixa duració mitjançant un acord de les parts. Amb anterioritat a l'acabament del període de vigència, qualsevol de les parts en podrà sol·licitar la pròrroga. Si l'altra part no el denuncia a l'acabament del període de vigència de l'actual acord, este continuarà vigent fins a la formalització de la pròrroga o l'eventual firma d'un nou acord marc.  
No obstant el que s'ha estipulat anteriorment, es consideren causes de resolució d'este conveni:  
a) L'incompliment manifest de les obligacions assumides per qualsevol de les parts.  
b) El mutu i exprés acord de les parts.  
c) La denúncia expressa i motivada d'una de les parts davant de la comissió de seguiment, i la seua ratificació per esta, amb una antelació de com a mínim sis mesos.  
d) La desaparició de les circumstàncies que van donar origen al conveni.  
  
Dotze. Cessió i subcontractació  
Els drets i les obligacions dimanants de l'acord no podran ser cedits ni subrogats a un tercer.  
  
I en prova de conformitat amb tot el s'ha expressat, després de la lectura, les parts firmen este acord marc de cooperació, per triplicat exemplar i a un sol efecte, en el lloc i la data anteriorment indicats.  
  
Agència Valenciana de Salut: Manuel Escolano Puig.   
Fundació INCLIVA: Luis Martí Moreno i Rafael Carmena Rodríguez.